Moderna Inc.
Moderna Inc. er en amerikansk lægemiddel- og biotekvirksomhed med hovedsæde i Cambridge, Massachusetts, USA. Virksomheden blev grundlagt i 2010 for at kommercialisere forskning i stamceller foretaget af biologen Derrick Rossi (f. 5. februar 1966).
Virksomheden forsker i at udvikle lægemidler og vacciner mod infektionssygdomme, kræft, sjældne sygdomme, autoimmune sygdomme og hjerte-kar-sygdomme baseret på messenger RNA, mRNA.
Moderna har 24 udviklingsprojekter, hvoraf 12 befinder sig i klinisk fase 1 eller 2, mens en vaccine mod COVID-19 er igennem fase 3 og markedsført. Den amerikanske stat har bidraget til udviklingen af vaccinen.
Vaccinen blev i januar 2021 godkendt af EU og er baseret på mRNA-teknologien i lighed med Comirnaty fra Pfizer/BioNTech. Den har en effekt på 94 procent og fremstilles i Schweiz og Spanien.
Moderna har ca. 1.300 ansatte (2021).